**Trista înnoire**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trista înnoire

În toamna vechiului pământ

Cu-a lui poveste milenară,

Se scutură frunzele-n vânt

Şi se desprind luând avânt,

În zborul trist, ultima oară

În freamătul ce se coboară

Lipsite de-al nobleţei cânt.

Pământul negru-l înveleşte

Cu-a lor hlamidă colorată,

Până ce-n sol ea putrezeşte,

Cu nutrienţi, ’l-mbogăţeşte

După ce-n el, e-ncorporată

Şi-n circuit spre-a fi redată

Când primăvara iar soseşte.

Şi-astfel nimic nu se pierde,

Totul se-adaugă-n natură -

Prin transformarea în verde

Puterea Domnului se vede,

În frumuseţea-i ce concură

Dup-anotimp şi conjuctură

Cum Tatăl, Creatorul crede.

Şi pân-la noua... reaşezare

A cerului şi-un nou pământ,

Trecute prin sfânta creare

A dragostei cea salvatoare,

Privi-vom frunzele-n avânt

În zborul lor, duse de vânt

Supuse legii-n transformare.

Flavius Laurian Duverna

25 noiembrie 2013